കാട്ടുപന്നിയുടെ ആക്രമണത്തില് യുവാവിന് ഗുരുതരപരിക്ക് കാളികാവ്: കാട്ടുപന്നിയുടെ ആക്രമണത്തില് ഗുരുതര പരിക്കുകളോടെ യുവാവ് ആശുപത്രിയില്. കാളികാവ് പേവുന്തറയിലെ കൂലിപ്പണിക്കാരനായ പൂവ്വത്തിക്കല് മുഹമ്മദ് അശ്റഫിനാണ് ഗുരുതരമായി പരിക്കേറ്റത്.കഴിഞ്ഞ ദിവസം അതിരാവിലെ കുളിക്കുന്നതിന് വേണ്ടി വീടിനടുത്തുള്ള പുഴയിലേക്ക് പോകുന്നതിനിടെയാണ് ആക്രമണമുണ്ടായത്. വലതുകാലിന്റെ എല്ല് പൊട്ടുകയും കാലിന്റെ മസില് അടര്ന്നു പോവുകയും ചെയ്തിട്ടുണ്ട്.കുത്തേറ്റ് വീണ ഇയാള്ക്ക് എണീറ്റ് നില്ക്കാന് പോലും കഴിയാതെ വീണിടത്ത് കിടക്കുകയായിരുന്നു. യുവാവിന്റെ കരച്ചില് കേട്ട് ഓടിയെത്തിയ നാട്ടുകാര് നേരെ നിലന്പൂര് ജില്ലാ ആശുപത്രിയിലേക്ക് എത്തിച്ചെങ്കിലും ഗുരുതര പരിക്കായതിനാല് മഞ്ചേരി മെഡിക്കല് കോളേജിലേക്ക് റഫര് ചെയ്യുകയായിരുന്നു. കഴിഞ്ഞദിവസം കല്ലാമൂല മരുതങ്കാടിലും യുവാവിനെ പന്നി ആക്രമിച്ച് പരിക്കേല്പിച്ചിട്ടുണ്ട്. ചോക്കാട് മേഖലയില് കഴിഞ്ഞ മൂന്ന് മാസങ്ങള്ക്കിടെ പത്തോളം പേര്ക്ക് പരിക്കേറ്റിട്ടുണ്ട്.